
A Fogyasztói Magabiztosság Skála pszichometriai vizsgálat

A tanulmány célja a fogyasztói magabiztosság nemzetközi szakirodalomban elfogadott mérőeszközének, a Bearden, Hardesty és Rose (2001) által létrehozott Fogyasztói Magabiztosság Skálának magyar adaptációja, részletes pszichometriai elemzése.
A fogyasztói magabiztosságot a 2000-es években a fogyasztói magatartás egyik legfőbb komponenseként azonosították, amelynek kutatására azóta számos tudományág mutat nagy érdeklődést. A fogyasztás mindennapos tevékenységévé válásának köszönhetően könnyen hozzáférhető személyiségvonássá lett a fogyasztói magabiztosság, amely alatt azt érthetjük, hogy az egyén mennyire érzi magát alkalmasnak, biztosnak vásárlói döntései, viselkedése tekintetében. A Bearden és munkatársai által létrehozott multidimenzionális modell több aspektusból közelíti meg e vonást. Kutatásaik alapján a fogyasztói magabiztosság hat képességre alapul, ezek adják a konstruktum hat dimenzióját, amelyek két magasabb rendű faktorba rendeződnek.
Módszer: Az online kérdőíves vizsgálatban 1235 fő vett részt. A kutatás során ellenőriztem a Fogyasztói Magabiztosság Skála magyar fordításának faktorstruktúráját, vizsgáltam pszichometriai jellemzőit, egyes mérőeszközökkel és demográfiai adatokkal való együttjárását.
Eredmények: Jelen kutatásban is elkülöníthető volt a Skála hat dimenziója, amelyek mindegyike meglehetőségen magas megbízhatóságot mutatott. A dimenziók egymással történő összevetése során az eredeti modell két magasabb rendű faktorának tekintetében eltérő eredmény rajzolódott ki. Magyar mintán az egyenes és fordított megfogalmazású dimenziók jártak szorosabban együtt, a fordított itemek közös szisztematikus varianciájából kifolyólag. A Skála konvergens és diszkriminációs validitását is több eredmény alátámasztotta, illetve demográfiai adatokkal való összevetés során is valamennyi esetben a szakirodalommal egybehangzó eredmények mutatkoztak.
Következtetések: Jelen kutatás sikeresen igazolta a Skála használhatóságát magyar nyelven. További kutatás tárgyát képezhetné a Skála dimenziói és az emberek személyiségének egyéb elemeivel, például Big Five személyiségvonásokkal való összevetése, illetve a Fogyasztói Magabiztosság állandóságának vizsgálata különböző előhangolási módszerekkel. Kutatásom eredményei úgy vélem, hasznos és új információkkal szolgálhatnak a hazai fogyasztói magatartással kapcsolatos marketing és pszichológiai tudományterület számára egyaránt.

